Eine ΕΝΤΕΥΞΙΣ an die Könige
Material: papyrus
Place: Memphis
Categories: Eingabe
die Zwillinge an die Könige
Forderung
Zahlung
Gehalt
Brot
Pflichtvergessenheit anderer Beamter
βασιλεῖ Πτολεμαίωι καὶ βασιλίσσηι Κλεοπάτραι τῆι ἀδελφῆι 
θεοῖς Φιλομήτορσι χαίρειν Θαυῆς καὶ Ταοῦς δίδυμαι αἱ λειτουργοῦσαι 
ἐν τῶι πρὸς Μέμφει μεγάλωι Σαραπιείωι. καὶ πρότερον μὲν ὑμῖν 
ἐπιδημήσα[σι]ν ἐν Μέμφει καὶ ἀναβᾶσιν εἰς τὸ ἱερὸν θυσιάσαι 
ἐνετύχομ[ε]ν καὶ ἐπεδώκαμεν ἔντευξιν προφερόμεναι μὴ κομίζεσθαι 
τὴν καθήκουσαν ἡμῖν δίδοσθαι σύνταξιν τῶν δεόντων ἔκ τε τοῦ 
Σαραπιείου καὶ Ἀσκληπιείου. μέχρι δὲ τοῦ νῦν οὐ κεκομισμέναι 
ἐκκ πλήρους ἠναγκάσμεθʼ ὑπὸ τῆς ἀνάγκης ἐπειγόμεναι ὡς ἂν 
ὑπὸ τῆς λιμοῦ διαλυόμεναι πάλιν ἐντυχεῖν ὑμῖν καὶ διʼ ὀλίων 
τὴν τῶν ἀδικούντων ἡμᾶς φιλαυτίαν ἐχθεῖναι. ὑμῶν γὰρ ἐκτιθέντων 
ἔτι ἀπὸ τῶν ἔνπροσθεν χρόνων σύνταξιν τῶι τε Σαραπιείωι 
καὶ τῶι Ἀσκληπιείωι καὶ ἐκ τούτων καὶ τῶν προ τοῦ γενηθεισῶν 
δ[ι]δυμῶν κομισαμένων τὰ ἑαυτῶν καθʼ ἡμέραν δέοντα καὶ ἡμῖν 
ὅτʼ ἀνέβημεν κατʼ ἀρχὰς εἰς τὸ ἱερὸν παραχρῆμα μὲν ὀλίας ἡμέρας 
ὑπέδειξαν ὡς ἀπευτακτηθησομένων ἡμῖν τῶν καθηκόντων, 
τὸν δὲ λοιπὸν χρόνον οὐκ ἐξετίθεσαν. διὸ καὶ πρὸς τοὺς 
ἐπιμελητὰς ἐπέμπομεν τοὺς ἐντευξομένους 
καὶ ὑμῖν, καθʼ ἃς ἐποεῖσθʼ ἐν Μέμφει παρουσίας ἐνεφανίζομεν 
ὑπὲρ τούτων. τῶν δὲ πρὸς τοῖς χειρισμοῖς ἐν τῶι Σαραπιείωι 
καὶ Ἀσκληπιείωι τεταγμένων κατατετολμηκότων καὶ τὰ 
ὑφʼ ὑμῶν ἡμῖν χρηματιζόμενα ἐκφερομένων καὶ οὐδεμίαν 
εὐλάβειαν προορωμένων, ἡμῶν δὲ τοῖς δέουσι θλιβομένων 
καὶ Ἀχομαρρῆι μὲν τῶι ἐπιστάτηι τοῦ ἱεροῦ πλεονάκι διεστάλμεθα 
ἀποδιδόναι ἡμῖν καὶ τῶι υἱῶι δὲ Ψινταέους τοῦ ἐπιστάτου τῶν 
ἱερῶν ἀναβάντι πρώην εἰς τὸ ἱερὸν προσήλθομεν καὶ περὶ ἑκάστων 
μετεδώκαμεν. καὶ προσκαλεσάμενος τὸν Ἀχομαρρῆν 
συνέταξεν ἀποδοῦναι ἡμῖν τὰ ὀφειλόμενα. ὁ δὲ πάντων 
ἀνθρώπων ἀγνωμονέστατος ὑπάρχων ἡμῖν μὲν ὑπέσχετο 
τὸ προκείμενον ἐπιτελέσειν, τοῦ δὲ τοῦ Ψινταέους υἱοῦ ἐκ τῆς
Μέμφεως χωρισθέντος οὐκέτι 
οὐδένα λόγον ἐποήσατο. οὐ μόνον δʼ οὗτος, 
ἀλλὰ καὶ ἄλλοι τῶν ἐκ τοῦ Σαραπιείου 
καὶ ἕτεροι τῶν ἐκ τοῦ Ἀσκληπιείου 
ὄντες πρὸς  χειρισμοῖς, παρʼ ὧν ἔθος ἐστὶν 
ἡμᾶς τὰ δέοντα κομίζεσθαι, ἀποστε
ροῦσιν, ὧν τά τε ὀνόματα καὶ τὰ ὀφειλόμενα 
διὰ τὸ εἶναι πλείονα οὐκ ἐκρίναμεν κατα
χωρίσαι. δεόμεθα οὖν ὑμῶν μίαν  
ἔχουσαι ἐλπίδα τὴν ὑφʼ ὑμῶν ἐσομέ
νην ἀντίληψιν ἀποστεῖλαι ἡμῶν 
τὴν ἔντευξιν ἐπὶ Διονύσιον τῶν φίλων 
καὶ στρατηγόν, ὅπως γράψηι Ἀπολλωνίωι 
τῶι ἐπιμελητῆι ἐπιλαβόντα παρʼ ἡμῶν 
τὴν γραφὴν τῶν ὀφειλομένων ἡμῖν 
δέοντων καὶ τίνα πρὸς τίνας χρόνους 
προσωφείληται καὶ ὑπὸ τίνων  
ἐπαναγκασηι αὐτοὺς ἀποδοῦναι ἡμῖν, 
ἵνα πᾶν τὸ ἑξῆς ἔχουσαι πολλῶι μᾶλλον 
τὰ νομιζόμενα τῶι Σαράπει καὶ τῆι Ἴσει 
ἐπιτελῶμεν ὑπέρ τε ὑμῶν καὶ τῶν 
ὑμετέρων τέκνων. ὑμῖν δὲ γίνοιτο 
κρατεῖν πάσης ἧς ἂν αἱρῆσθε χώρας. 
εὐτυχεῖτε.